Zik-nni, win id y-tt-awwin tamedyazt mačči d menwala, mačči ɛeddi kan ad yebnu asefru acku ilaq ad yili yesɛa timusniwin di xila n yiḥricen, ad yili yesɛa iles d ukyis yessen awal d lmizan, d aḥeddad n wawal. Ɣas ma yella zik ur ɣrin ara deg yiɣarbazen n tusna, maca ɣran deg uɣarbaz n tudert am akken s yenna MAƐTUB Lwennas deg wawalis Ddunnit d llakul. Amedyaz ilaq ad yili yessen amezruy n teqbilt-is, tusna n tnefsit, d wayen akk icudden ɣer tfellaḥt, ar tama n yidles d tɛerfit1.